Laster innhold, vennligst vent.. For å se dette innholdet, må du aktivere JavaScript i nettleseren din.

Rammen rundt lørdagens oppgjør ble enda litt hetere enn den vanligvis pleier å være når disse lagene møtes, og bråket fortsatte også etter kampen. Det ble blant annet kastet bluss inn i en naboleilighet til Åråsen (se video).

Oppgjøret mellom de to erkerivalene ble først stoppet allerede etter ett minutts spill, da supportere i Vålerenga-svingen fyrte av mengder med bluss og fyrverkeri utpå banen.

– Akkurat da opplevde jeg det som om det var en krig, faktisk. Det var litt skummelt, jeg skal innrømme det, det var litt over grensen, sier LSK-spiller Kristoffer Ødemarksbakken til NRK.

– Når du får et kjempesmell like ved siden av deg, så reagerer du litt. Man tenker litt på sikkerheten og det gikk litt for langt i denne kampen.

Kristoffer Ødemarksbakken.

Dommer Tommy Skjerven valgte å stoppe kampen i tre minutter, og da kampen ble satt i gang igjen fikk supporterne klar beskjed: Kommer det ett bluss til, så blir kampen stoppet.

– Allerede i ferd med å utvikle seg til en skandale, sa Eurosport-kommentator Kenneth Fredheim.

Flere bluss

Etter en drøy halvtime ble det likevel kastet flere bluss innpå banen fra personer på Vålerenga-siden. Også blant LSK-supporterne ble det tent bluss, men disse ble ikke kastet inn på banen. Dermed ble det et nytt avbrudd i kampen, men dommer Skjerven valgte å ikke stoppe oppgjøret.

– Men hadde det skjedd mer i 2. omgang, hadde kampen blitt stoppet, sier Skjerven til NRK.

– Jeg har aldri opplevd noe lignende, kommenterer dommeren.

Lokaloppgjørene mellom Lillestrøm og Vålerenga er kjent for å ha høy temperatur.

Forrige gang de to lagene møttes, ble det slåsskamp på banen da Aleksander Melgalvis forsøkte å plante et flagg i kunstgresset på Vålerengas hjemmearena. Det oppgjøret vant Lillestrøm 3-0.

Det ble kastet flere bluss inn på banen fra Vålerenga-siden. Foto: Tipser

Kastet bluss inn i leilighet

Dessverre vil en målløs kamp først og fremst bli husket for urolighetene på tribunene i første omgang, og ikke det som skjedde på banen.

Også etter kampen kokte det blant enkelte grupper blant supporterne. Bråket fortsatte og det ble kastet bluss inn i naboleiligheter til Åråsen.

Stemningen mellom noen av personene i supportermiljøene var svært amper. Det ble også observert folk med jernstenger og andre som hadde dekket til ansiktet.

– Det jeg reagerer på er at det blusses veldig mye og til dels ukontrollert fra begge klubbers side. Dette er over grensen, sier daglig leder i Vålerenga fotball, Erik Espeseth.

– I denne kampen ser vi at det er noen elementer som ødelegger for fellesskapet, sier han til NRK.

I Norges Fotballforbund (NFF) reageres det skarpt på det som skjedde.

– Dagens hendelser på Åråsen er overraskende, skuffende og uakseptable. I løpet av helgen og fram til første arbeidsdag i neste uke må vi skaffe oss mest mulig oversikt over det som er et trist kapittel i norsk fotball, sier generalsekretær Pål Bjerketvedt i Norges Fotballforbund til VG.

Her kastes det bluss ut på banen - Bilder med tillatelse fra Eurosport Du trenger javascript for å se video.

Tolv strake kamper uten seier

På sosiale medier er meningene delte om det som skjer på tribunene.

Enkelte mener det er bra at det er litt stemning i en derbykamp, mens andre er opprørte over det de ser og etterlyser bedre sikkerhetstiltak.

Laster Twitter-innhold Kunne ikke laste innhold, men du kan gå til twittermeldingen.

Laster Twitter-innhold Kunne ikke laste innhold, men du kan gå til twittermeldingen.

Vålerenga har nå tolv strake oppgjør uten seier i Eliteserien og ligger på 9.-plass på tabellen med 30 poeng. Trener Ronny Deila har ikke vunnet en kamp med laget siden begynnelsen av juli.

Lillestrøm er på 11.-plass på tabellen - kun ett poeng bak VIF.

Video fra det forrige oppgjøret mellom VIF og LSK:

Slåssing på banen etter derbyet - bilder med tillatelse fra Eurosport Du trenger javascript for å se video.